b'\n_START_ARTICLE_\nErkki Karvinen\n_START_PARAGRAPH_\nErkki Sakari Karvinen (9. hein\xc3\xa4kuuta 1918 Viipuri \xe2\x80\x93 18. lokakuuta 2005) oli suomalainen arkkitehti._NEWLINE_Karvinen kirjoitti ylioppilaaksi Viipurin suomalaisesta lyseosta 1938 ja valmistui arkkitehdiksi Teknillisest\xc3\xa4 korkeakoulusta 1953. H\xc3\xa4n ty\xc3\xb6skenteli Alvar Aallon arkkitehtitoimistossa vuosina 1950\xe2\x80\x931955 ja h\xc3\xa4nell\xc3\xa4 oli oma toimisto vuosina 1953\xe2\x80\x931988. Karvinen suunnitteli lukuisia ostoskeskuksia p\xc3\xa4\xc3\xa4kaupunkiseudun l\xc3\xa4hi\xc3\xb6ihin 1950-luvulta alkaen. Tunnetuin niist\xc3\xa4 on vuonna 1964 valmistunut Helsingin Puotinharjun ostoskeskus eli Puhos, johon Karvinen suunnitteli my\xc3\xb6s 1980-luvun laajennuksen. Muita h\xc3\xa4nen suunnittelemiaan ovat Helsingiss\xc3\xa4 Kannelm\xc3\xa4en (1959), Kulosaaren (1960), Puotilan (1961), Konalan (1961 ja 1963), Maunulan (1962), Myllypuron (1965) ja Yliskyl\xc3\xa4n (1973) ostoskeskukset, Vantaalla Martinlaakson Martinkeskus (1970) sek\xc3\xa4 P\xc3\xa4hkin\xc3\xa4rinteen (1973) ja Hakunilan (1981) ostoskeskukset. Osa n\xc3\xa4ist\xc3\xa4 on sittemmin purettu. Helsingin Yliskyl\xc3\xa4\xc3\xa4n Karvisen arkkitehtitoimisto suunnitteli my\xc3\xb6s asuinkerrostalot. Lis\xc3\xa4ksi Karvinen laati suunnitelman Lieksan Rukaj\xc3\xa4rven suunnan taistelumuistomerkkiin, jonka toteutti kuvanveist\xc3\xa4j\xc3\xa4 Heikki H\xc3\xa4iv\xc3\xa4oja 1966.'